बेलायतमा पहिलोपटक नेपालीको बास्केटबल लिग
बेलायतमा पहिलोपटक ए स्टार नेप्लिज बास्केटबल लिग २०२२ सुरु भएको छ । नेपाल बास्केटबल यूकेले आयोजना गरेको उक्त लिग १४ अगस्ट (१६ साता) सम्म चल्नेछ । नेपाल बास्केटबल यूकेका सचिव भुवन लिम्बूले लिगमा ८ नेपाली टिम सहभागी हुने जानकारी दिए ।
लन्डन — बेलायतमा पहिलोपटक ए स्टार नेप्लिज बास्केटबल लिग २०२२ सुरु भएको छ । नेपाल बास्केटबल यूकेले आयोजना गरेको उक्त लिग १४ अगस्ट (१६ साता) सम्म चल्नेछ । नेपाल बास्केटबल यूकेका सचिव भुवन लिम्बूले लिगमा ८ नेपाली टिम सहभागी हुने जानकारी दिए ।लन्डनको फेल्थाम, बेजिङस्टोक, जिलिङहम र आसफोर्ड केन्टलगायत टोलीले लिग खेल्नेछन् । विजेतालाई ट्रफी, सिल्ड र नगद पुरस्कार दिइने आयोजकको भनाइ छ । बेलायतको नेपाली समुदायमा सन् २००७ देखि बास्केटबल प्रतियोगिता हुने गरे पनि लिग खेलाउन लागिएको यो पहिलो हो । ‘बेलायतको व्यस्त समयमा लामो अवधिसम्म खेल खेलाउन चुनौती र खर्चिलो पनि छ तर हामीले व्यवस्थित र व्यावसायिक रूपमा सञ्चालन गर्ने जमर्को गरेका छौं’, लिम्बूले भने । यसपटक महिला खेलाडीलाई प्रतिस्पर्धामा सहभागी गराउन सम्भव नभए पनि मैत्रीपूर्ण खेल भने खेलाइने उनले बताए । लिगको प्रायोजक ए स्टार फाइनान्सियल सोलुसन्स यूकेका प्रबन्ध निर्देशक एवं इन्डिपेन्डेन्ट फाइनान्सियल एड्भाइजर मीन दर्लामीले नेपाली युवालाई प्लेटफर्म सिर्जना गरी बास्केटबलमार्फत उनीहरूलाई कुलतमा लाग्न रोक्ने आयोजकको उद्देश्यबाट प्रभावित भएर मुख्य प्रायोजन गरिएको बताए ।लन्डन बरो अफ हाउन्स्लो मेयर विष्णु गुरुङले शुभकामना दिँदै बेलायतमा नेपालीको पुरानो र नयाँ पुस्ता जोड्ने गतिविधि गर्न सुझाए । मेयर गुरुङले काउन्सिल, प्रहरी र अन्य निजी संस्थाबाट समेत खेल गतिविधिका लागि आर्थिक सहयोग मिल्ने भएकाले युवा लक्षित कार्यक्रम गर्न पनि सुझाए । बास्केटबल व्यवस्थित गर्न संस्था गठन बेलायतको नेपाली समुदायबीच बास्केटबल खेल व्यवस्थित र थप व्यावसायिक बनाउन युवाहरूले हालै संस्था पनि गठन गरेका छन् । नेपाल बास्केटबल यूके अध्यक्ष रूपक गुरुङले नेपाल र बेलायतका खेलाडीबीच सम्बन्ध विस्तार, दुई देशमा विभिन्न इभेन्ट र प्रशिक्षण तथा लिग एवं टुर्नामेन्टलाई नियमित गरिने जनाए । संस्थाले दीर्घकालीन लक्ष्यमा बास्केटबल इंग्ल्यान्डसँग आबद्धता, बेलायतबाट नेपाल प्रतियोगितामा सहभागिता र नेपालका खेलाडीलाई बेलायतमा अवसर एवं प्रशिक्षण प्रदान गर्ने लक्ष्य राखेको छ ।